Beidh an craoltóir aitheanta Cathal Mac Coille, iar-láithreoir an chláir Morning Ireland agus colúnaí rialta le Tuairisc.ie, ina chathaoirleach ar chruinniú mór poiblí a bheidh ar siúl ag an stáisiúin pobail Raidió na Life i mBaile Átha Cliath an tseachtain seo chugainn.
“Cén cineál seirbhíse atá de dhíth ó phobal na Gaeilge i ré réabhlóideach do na meáin chumarsáide?” an cheist a chíorfar ag an ócáid, agus beidh ceathrar aoichainteoirí ag glacadh páirte sa phlé painéil a bheidh ar siúl roimh an gcruinniú poiblí.
Is iad sin údar an leabhair Radio Numbers Up, Brian Greene; Comhordaitheoir Digiteach Gaeilge RTÉ, Siún Ní Dhuinn; láithreoir an chláir Tús Áite ar RTÉ RnaG, Fachtna Ó Drisceoil; agus duine de láithreoirí aitheanta Raidió na Life féin, Ọlá Májẹ́kódùnmí.
Tá súil ag lucht stiúrtha Raidió na Life slua mór a mhealladh go stiúideo an stáisiúin ar Shráid Amiens ar an 27 Feabhra ag 18.30, agus cuireadh tugtha d’éisteoirí, foireann, saorálaithe agus “cairde an stáisiúin” bailiú le chéile, tuairimí a mhalartú agus smaointe a phlé maidir le fás agus forbairt an stáisiúin pobail.
Dhá lá i ndiaidh an chruinnithe, Dé Sathairn an 29 Feabhra, beidh ceardlanna raidió á reáchtáil ag Raidió na Life do chraoltóirí nua agus dóibh siúd atá ag iarraidh cur lena dtaithí agus scileanna raidió. Beidh na ceardlanna seo ar siúl ón 11.00 agus ó 16.00. Cuirfear lón ar fáil idir an dá sheisiún.
‘Drámaí Raidió agus Cláracha Faisnéise’ an téama a phléifear ag seisiún na maidine agus an sprioc ag lucht an stáisiúin léargas a thabhairt ar na féidearthachtaí cruthaitheacha atá ann i réimse an raidió. Beidh na scríbhneoirí Réaltán Ní Leannáin agus Cathal Póirtéir ina n-aoichainteoirí ag an seisiúin seo agus pléifidh siad na tionscadail atá curtha i gcrích acusan le Raidió na Life agus labhróidh faoi na scileanna atá ag teastáil le tabhairt faoina leithéid.
Tabharfar eolas faoi chúrsaí raidió pobail ar fhoghlaimeoirí chomh maith le bunoiliúint i scileanna raidió sa dara seisiún. Cuirfear fáilte roimh dhuine ar bith ag an lá oiliúna seo, idir ghlanfhoghlaimeoirí agus daoine atá ag iarraidh cur lena scileanna raidió.
Scéalta Eile
Raidió Rí-Rá beo ar FM an tseachtain seo
An gradam óir buaite ag Beo Ar Éigean ag Gradaim Phodchraoltaí na hÉireann
Máirín Ní Ghadhra agus Séamus Ó Scanláin fógartha mar láithreoirí nua ‘Adhmhaidin’
Cúrsa scileanna raidió á reáchtáil ag Raidió Fáilte an deireadh seachtaine seo
Fás agus forbairt an cheoil Cheiltigh le cíoradh ar ‘Brisim Achan Riail’
Nós
Is iris chultúir í NÓS a thugann léargas beoga Gaelach ar an saol thart orainn. Tá muid anseo chun spraoi, machnamh agus gníomh a spreagadh.